Kirsten Brosbøl (S), 2007-05-23:
Tak til ministeren for redegørelsen og for besvarelsen af vores forespørgsel.
Det er jo mange ting, som ministeren skal omkring, når indsatsen er spredt over mange forskellige ministerier, og der er også mange flotte ord, kan vi høre.
Men jeg hører også, at ministeren sådan set anerkender, at der også er nogle store udfordringer på det her område, som jeg tror vi alle sammen har en stor interesse i at tage meget alvorligt og også gøre det ved, vi nu kan herfra.
Der er jo en række fakta, som ikke står til diskussion, i forhold til, hvad udviklingen rent faktisk er på området.
Udkantsområderne har oplevet et fald i beskæftigelsen over en længere årrække, samtidig med at den er gået frem i den øvrige del af landet, og mange af yderområderne oplever også en faldende bosætning.
De store industrielle landbrug bliver færre og større, som vi også hørte den radikale ordfører spørge ind til tidligere, og der kan man sige at regeringen jo hjælper godt på vej.
Det har nogle konsekvenser for de omkringboende og for naturen.
Det er altså ikke et landligt aktiv, når store svinefabrikker udbreder gyllelugt og forurening til naboerne og til miljøet.
Beskæftigelsen i de primære erhverv, altså landbrug og fiskeri, er gået stærkt tilbage.
Der er en stadig mindre del af befolkningen i landdistrikterne, som er beskæftiget inden for de primære erhverv.
Som hr. Kristen Touborg også var inde på, er der altså hundredtusindvis af mennesker, som bor i landsbyer eller landområder, men ikke har noget at gøre med landbruget, ud over at de er naboer til dem med alt, hvad det så indebærer.
Det er mennesker, som faktisk fortjener, at vi laver en landdistriktspolitik, som også retter sig mod dem og ikke tilgodeser det traditionelle landbrug.
Derfor er det også vores opfattelse, at der er grund til at gøre en langt større indsats for landdistrikterne og omprioritere midlerne til landdistrikterne frem for til traditionel landbrugsstøtte.
Derfor er vi også rigtig ærgerlige over, at regeringen og Dansk Folkeparti har valgt en discountløsning de første 2 år af landdistriktsprogrammet, hvor man ikke vælger at tage alle midlerne hjem.
Vi synes, at det er ærgerligt, for der er brug for en indsats her og nu, og vi er sikre på, at midlerne er godt efterspurgte rundtomkring i landdistrikterne.
Og det er rigtig ærgerligt, at regeringen har afvist at bruge muligheden for at omlægge noget af den traditionelle landbrugsstøtte til landdistriktsmidler – det, vi kalder frivillig modulation på EU-sprog.
Der synes vi altså, at det er en skandale, at man ikke bare har fravalgt det for sin egen regeringsperiode, men også for fremtidige regeringer.
Vi ville jo gerne, når vi kommer til regeringsmagten, kunne benytte os af den mulighed.
Vi ønsker, at man satser massivt på den brede og bæredygtige landdistriktsudvikling.
Og vi ønsker, at de nye kommuner skal have tilstrækkelig med midler og ressourcer til, at man kan bevare en god udvikling, også i landdistrikterne.
Det skal ikke være af rent økonomiske årsager, at man er tvunget til at lukke landsbyskoler og biblioteker ude i landdistrikterne.
Og vi har jo altså desværre set, dels at kommunalreformens centralisering, dels at den stramme udgiftspolitik, udgiftsstoppet, som regeringen har lagt ned over kommunerne, har betydet, at små skoler og landsbybiblioteker har måttet lukke som følge af den udvikling.
Det er institutioner, der har en kolossal betydning for udviklingen på landet, det tror jeg ikke der er nogen der kan benægte.
Det fik vi også bekræftet af Venstres ordfører for et øjeblik siden.
Man skal naturligvis altid, sådan som ministeren også understregede, veje nærhedshensynet op mod kvaliteten af de ydelser, der bliver givet.
Og det kan jo være nødvendigt nogle gange at samle ekspertisen, men det må altid være sådan, at det er hensynet til borgeren og den gode offentlige service, der går forrest, også i landdistrikterne, i yderområderne, frem for at kassetænke, eller fordi man simpelt hen er presset økonomisk.
Og der har vi jo set, at det ikke altid har været tilfældet.
Mange af de nye kommuner skal jo nu for første gang forholde sig til at have landdistrikter i kommunen, og det giver altså nogle udfordringer, som vi skal tage meget alvorligt.
Der er mange muligheder for at skabe en positiv og bæredygtig udvikling på landet.
Vi skal satse på udvikling af kvalitetsfødevarer, vedvarende energi, nye produkter og ikke mindst på økologien.
Der er jo virkelig god grund til i øjeblikket at omlægge til økologi.
Efterspørgslen buldrer derudad, og forbrugerne har i den grad taget økologien til sig.
Derfor er det også vigtigt, at vi politisk gør alt, hvad vi overhovedet kan for at fremme den udvikling.
Og der er der i hvert fald stadig brug for mere end det, som regeringen har fremlagt.
Økologien er jo ikke bare en god ting generelt.
Det er bestemt i forhold til miljø og dyrevelfærd noget, der virkelig kan forandre tingene.
Men også alternative erhvervsmuligheder skal jo udnyttes, og det kræver altså også nogle investeringer på transportområdet, ikke bare i en ordentlig offentlig transport, men også i bedre infrastrukturløsninger.
Tilgængeligheden og adgangen til en smidig og regelmæssig transport er ikke mindst afgørende for øsamfundene, hvor tilskuddet til færgedriften nu med kommunalreformen også bliver omlagt.
Det er ekstremt vigtigt, vi har fokus på færgedriften til de små og mellemstore øer.
Vi ved, at det er livsnerven for beboerne på de her øer, at de kan komme frem og tilbage regelmæssigt.
Vi har også i vores finanslov afsat midler til ekstra støtte til Ærø-, Læsø- og Samsøfærgerne, og det vil vi fortsat lægge vægt på at der bliver fokus på.
Adgang til internettet kan man vel også godt kalde en slags livline i dagens Danmark, og f.eks. er det, hvis man vil have en hjemmearbejdsplads eller en internetvirksomhed eller skal studere, afgørende, at der er adgang.
Og derfor er det helt uacceptabelt, at der fortsat er områder i landet, hvor internetdækningen er dårlig.
Men med den netop indgåede aftale om bredbånd til alle inden udgangen af 2010 er der nu i det mindste sat gang i processen.
Socialdemokraterne havde gerne set, at det blev senest i 2009, og at prisen på bredbånd blev ens for alle, men vi er tilfredse med, at forliget nu er indgået, og at der trods alt blev reduceret lidt i prisen.
Disse ting er jo alle afgørende for bosætningen og beskæftigelsen på landet, men også kulturelle samlingspunkter som skoler og idrætsklubber, forsamlingshuse, biblioteker osv. er væsentlige for, om det er attraktivt at bo på landet.
Omvendt er en aktiv befolkning på landet også en forudsætning for, at der er et grundlag for at opretholde de tilbud.
Endelig skal jeg sige, at Socialdemokraterne står bag det forslag til vedtagelse, som hr. Kristen Touborg læste op.